DOI: 10.14457/tu.the.2019.596
title: การส่งเสริมบทบาทขององค์กรเอกชนระหว่างประเทศต่อการคุ้มครองสิทธิมนุษยชนในประเทศไทย

description: ในปัจจุบันเป็นยุคโลกาภิวัตน์ส่งผลให้ปัญหาการละเมิดสิทธิมนุษยชนมีการขยายตัวอย่างรวดเร็วและมีความซับซ้อนมากยิ่งขึ้น โดยในการแก้ไขปัญหาจะต้องอาศัยองค์ความรู้และเทคโนโลยีขั้นสูงในแขนงต่าง ๆ ซึ่งรัฐและองค์การระหว่างประเทศก็มีข้อจำกัดหลายประการที่ทำให้ไม่สามารถแก้ไขการละเมิดสิทธิมนุษยชนและให้การคุ้มครองสิทธิมนุษยชนประสบความสำเร็จและมีประสิทธิภาพได้โดยลำพัง ทั้งนี้องค์กรเอกชนระหว่างประเทศนั้นมีลักษณะที่สำคัญหลายประการที่จะสามารถแก้ไขปัญหาการละเมิดสิทธิมนุษยชนและให้การคุ้มครองสิทธิมนุษยชนประสบความสำเร็จและมีประสิทธิภาพได้ ดังนั้นองค์กรเอกชนระหว่างประเทศจึงได้เข้ามาบูรณาการการดำเนินงานร่วมกับรัฐและองค์การระหว่างประเทศต่อการคุ้มครองสิทธิมนุษยชน ซึ่งประเทศไทยก็ได้รับแนวความคิดและบทบาทขององค์กรเอกชนระหว่างประเทศต่อการคุ้มครองสิทธิมนุษยชนเข้ามาบูรณาการการดำเนินงานร่วมกับรัฐบาลในประเทศไทยด้วยเช่นกันวิทยานิพนธ์ฉบับนี้จึงมีวัตถุประสงค์ศึกษาเกี่ยวกับการส่งเสริมการดำเนินงานขององค์กรเอกชนระหว่างประเทศต่อการคุ้มครองสิทธิมนุษยชนในประเทศไทย ซึ่งผู้เขียนได้นำเสนอถึงสภาพปัญหา แนวคิด ทฤษฎี และข้อกำหนดทางกฎหมาย ระเบียบ ข้อบังคับ รวมถึงข้อเท็จจริงที่ปรากฏทั้งในทางระหว่างประเทศและในประเทศไทยที่เกี่ยวข้องกับการดำเนินงานขององค์กรเอกชนระหว่างประเทศต่อการคุ้มครองสิทธิมนุษยชน เพื่อนำมาเป็นแนวทางในการวิเคราะห์ปัญหาและเสนอแนะแนวทางการแก้ไขปรับปรุงกฎหมาย ระเบียบ ข้อบังคับ ของประเทศไทยให้มีความเหมาะสมและมีประสิทธิภาพ อันเป็นการส่งเสริมการดำเนินงานขององค์กรเอกชนระหว่างประเทศต่อการคุ้มครองสิทธิมนุษยชนในประเทศไทยต่อไปจากการศึกษาพบว่า กฎหมาย ระเบียบ ข้อบังคับ ที่มีผลต่อการดำเนินงานขององค์กรเอกชนระหว่างประเทศต่อการคุ้มครองสิทธิมนุษยชนในประเทศไทยนั้น ยังมีความล้าสมัยและไม่มีลักษณะเป็นการอำนวยความสะดวกให้แก่องค์กรเอกชนระหว่างประเทศในการดำเนินงานเท่าที่ควร ด้วยเหตุนี้ ผู้เขียนจึงได้นำเสนอแนวทางการแก้ไขปรับปรุงกฎหมาย ระเบียบ ข้อบังคับ ที่เกี่ยวข้องกับการดำเนินงานขององค์กรเอกชนระหว่างประเทศต่อการคุ้มครองสิทธิมนุษยชนในประเทศไทย โดยการกำหนดลักษณะขององค์กรเอกชนระหว่างประเทศให้มีความเป็นอิสระ เป็นกลาง ชอบธรรม และมีความโปร่งใส และยังเสนอให้มีการแก้ไขปรับปรุงกฎหมาย ระเบียบ ข้อบังคับ ตั้งแต่การยกระดับสถานะของระเบียบกระทรวงแรงงานและสวัสดิการสังคม ว่าด้วยการเข้ามาดำเนินงานขององค์การเอกชนต่างประเทศในประเทศไทย พ.ศ. 2541 ประกอบระเบียบคณะกรรมการพิจารณาการดำเนินงานขององค์การเอกชนต่างประเทศ ว่าด้วยหลักเกณฑ์การพิจารณาและข้อปฏิบัติเกี่ยวกับการเข้ามาดำเนินงานขององค์การเอกชนต่างประเทศในประเทศไทย และการจัดตั้งสำนักงานภูมิภาคในประเทศไทย พ.ศ. 2543 จากที่เป็นเพียงมาตรการภายในของฝ่ายปกครอง ให้มีสถานะเป็นกฎหมาย และแก้ไขปรับปรุงระเบียบคณะกรรมการพิจารณาการดำเนินงานขององค์การเอกชนต่างประเทศ ว่าด้วยหลักเกณฑ์การพิจารณาและข้อปฏิบัติเกี่ยวกับการเข้ามาดำเนินงานขององค์การเอกชนต่างประเทศในประเทศไทย และการจัดตั้งสำนักงานภูมิภาคในประเทศไทย พ.ศ. 2543 ข้อ 9 ให้มีความทันสมัยและลดภาระให้แก่องค์กรเอกชนระหว่างประเทศ รวมทั้งการเสนอให้แก้ไขพระราชบัญญัติเอกสิทธิ์และความคุ้มกันสำหรับองค์การระหว่างประเทศและการประชุมระหว่างประเทศในประเทศไทย พ.ศ. 2561 มาตรา 14 ให้มีผลบังคับใช้แก่องค์กรเอกชนระหว่างประเทศที่จะเข้ามาจัดการประชุมระหว่างประเทศในประเทศไทยทันที โดยให้เพิ่มเติมการควบคุมองค์กรเอกชนระหว่างประเทศที่ได้รับสิทธิประโยชน์ตามมาตรา 14 แห่งพระราชบัญญัติเอกสิทธิ์และความคุ้มกันสำหรับองค์การระหว่างประเทศและการประชุมระหว่างประเทศในประเทศไทย พ.ศ. 2561 เอาไว้ด้วย ตลอดจนการแก้ไขเพิ่มเติมพระราชบัญญัติศุลกากร พ.ศ. 2560 มาตรา 13 ให้มีการยกเว้นอากรสิ่งของนำเข้าในหรือส่งออกไปนอกราชอาณาจักร ซึ่งองค์กรเอกชนระหว่างประเทศได้นำสิ่งของเหล่านั้นมาใช้เพื่อเป็นประโยชน์ต่อการคุ้มครองสิทธิมนุษยชนในประเทศไทยด้วย ยิ่งไปกว่านั้น ผู้เขียนยังเสนอให้มีการผลักดันให้ร่างพระราชบัญญัติป้องกันและปราบปรามการทรมานและการกระทำให้บุคคลสูญหาย พ.ศ. ... มีการเพิ่มเติมหลักการไม่ผ่อนปรน และการห้ามผลักดันกลับ รวมทั้งการกำหนดอัตราโทษที่สูงเอาไว้ ทั้งนี้เพื่อให้องค์กรเอกชนระหว่างประเทศสามารถดำเนินงานได้อย่างมีประสิทธิภาพ